b'\n_START_ARTICLE_\nJoseph Butler\n_START_SECTION_\nBiografia\n_START_PARAGRAPH_\nJoseph Butler nasqu\xc3\xa9 el 18 de maig (segons el calendari juli\xc3\xa0) de 1692, fill d\'un teixidor de lli presbiteri\xc3\xa0. Fou destinat a la carrera eclesi\xc3\xa0stica i estudi\xc3\xa0 a l\'acad\xc3\xa8mia de Samuel Jones de Gloucester. Entr\xc3\xa0 en contacte amb el polemista conformista Samuel Clarke. En 1714, Butler decid\xc3\xad d\'entrar a l\'Esgl\xc3\xa9sia d\'Anglaterra i an\xc3\xa0 a l\'Oriel College d\'Oxford. _NEWLINE_Fou rector a l\'esgl\xc3\xa9sia de Stanhope. En 1736 fou nomenat capell\xc3\xa0 de Carolina d\'Ansbach, esposa del rei Jordi II del Regne Unit, i en 1738, fou elegit bisbe de Bristol. Posteriorment, en 1750, fou bisbe de Durham._NEWLINE_Les seves obres m\xc3\xa9s reconegudes s\xc3\xb3n Fifteen sermons preached at the Rolls Chapel (1726) i Analogy of religion, natural and revealed (1736), obra aquesta d\'apologia del cristianisme en el moment d\'auge de les idees deistes. Fa servir arguments basats en el raonament probabil\xc3\xadstic per persuadir els deistes de tornar a valorar la fe ortodoxa, que influ\xc3\xafren en pensadors del segle XX com C. S. Lewis o John Warwick Montgomery. Fa importants aportacions a l\'\xc3\xa8tica i la teologia. _NEWLINE_Els Sermons on human nature es consideren com una r\xc3\xa8plica a la filosofia de Thomas Hobbes sobre l\'egoisme \xc3\xa8tic. Constitueixen una fita en aquesta tem\xc3\xa0tica. Se\'n recorda especialment una frase: "Every thing is what it is, and not another thing" ("Cada cosa \xc3\xa9s el que \xc3\xa9s, i no una altra cosa")._NEWLINE_Mor\xc3\xad en 1752 a Rosewell House (Kingsmead Square, Bath). _NEWLINE_Apareix commemorat als calendaris de sants de la Comuni\xc3\xb3 Anglicana, amb festa el dia 16 de juny.'